พฤติกรรมการใช้บัตรเครดิตกับทางเลือกที่เพิ่มขึ้น
เมื่อเร็วๆ นี้ ศูนย์วิจัยกสิกรไทยได้จัดทำแบบสำรวจภายใต้หัวข้อ
20 ส.ค. 2554

เมื่อเร็วๆ นี้ ศูนย์วิจัยกสิกรไทยได้จัดทำแบบสำรวจภายใต้หัวข้อ
โดย..อาจหาญ เพ็ชรดี 
“พฤติกรรมการเลือกใช้บัตรเครดิตของผู้บริโภค” เพื่อศึกษาว่าพฤติกรรมแบบใดที่มีผลต่อการตัดสินใจในการที่เลือกหยิบบัตรเครดิตใบต่างๆ ใช้เป็นบัตรแรก โดยได้สัมภาษณ์ผู้ที่ใช้บัตรเครดิตในเขตกรุงเทพมหานครทั้งสิ้น 725 คน 
ผลสำรวจพบว่า มีผู้ตอบแบบสอบถามถือบัตรเครดิต 1 บัตร คิดเป็น 41.2% ของผู้ตอบแบบสอบถามทั้งหมด 
รองลงมาคือ มีการถือบัตรเครดิต 2 บัตร คิดเป็นสัดส่วน 28.8% 
พูดง่ายๆ ว่า คนกรุงเทพฯ ที่มีบัตรเครดิต เกือบ 60% มีบัตรในกระเป๋ามากกว่า 1 ใบ 
ยังมีข้อมูลที่น่าสนใจอีกว่า ผู้ที่ถือบัตรเครดิตมากกว่า 1 บัตร มีถึงเกือบครึ่งหนึ่งที่ใช้บัตรเครดิตครบทุกบัตรในแต่ละเดือน 
ผู้ที่ใช้ครบทุกบัตรให้เหตุผลว่า เพื่อรับส่วนลดสิทธิประโยชน์ในแต่ละร้านค้าที่แต่ละบัตรมอบให้ 
สะท้อนให้เห็นว่า กลยุทธ์การตลาดบัตรที่ผู้ประกอบการใช้กันอยู่ในขณะนี้ ทำให้ผู้ถือบัตรเครดิตมีความจงรักภักดีต่อแบรนด์บัตรเครดิตนั้นลดลง และได้สะท้อนกลับมาเป็นโจทย์สำคัญที่ทำให้ผู้ประกอบการบัตรเครดิตต้องสรรหาสิทธิประโยชน์ของบัตรเครดิตใหม่ๆ อย่างต่อเนื่องอยู่ตลอดเวลา รวมถึงการทำตลาดร่วมกับพันธมิตรร้านค้า เช่น ห้างสรรพสินค้า ร้านอาหาร ซูเปอร์มาร์เก็ต เพื่อให้บัตรเครดิตของตนดูน่าสนใจยิ่งขึ้นและให้ผู้ถือบัตรเลือกที่จะใช้บัตรนั้นๆ เป็นอันดับแรก 
เพราะหากไม่มีการใช้จ่ายผ่านบัตรเครดิต บัตรเครดิตที่หามานั้นจะกลายเป็นต้นทุนที่สูญเปล่าของผู้ประกอบการทันที
สำหรับโปรโมชันบัตรเครดิตที่โดดเด่นโดนใจผู้ถือบัตรเครดิตมากที่สุด คือ โปรโมชันเงินคืนกลับเข้าบัญชีบัตรเครดิต คิดเป็นสัดส่วน 22.6% ของผู้ตอบแบบสอบถาม โดยที่ผ่านมาผู้ประกอบการบัตรเครดิตหลายรายต่างออกแคมเปญ เมื่อผู้ถือบัตรเครดิตใช้ตามวงเงินที่กำหนดจะสามารถแลกเป็นเงินกลับเข้าสู่บัญชีบัตรเครดิต 
เช่นตัวอย่างของบัตรเครดิตมาสเตอร์การ์ดไทเทเนียมกสิกรไทย ที่คืนเข้าบัญชีให้ผู้ถือบัตรเครดิตสูงถึง 2,000 บาทต่อเดือน 
รองลงมาคือ คะแนนสะสมที่สามารถแลกใช้แทนเงินได้ตามร้านค้า คิดเป็น 22.4% ของผู้ตอบแบบสอบถาม โดยโปรโมชันนี้ผู้ถือบัตรเครดิตสามารถใช้คะแนนสะสมแลกแทนเงินเมื่อซื้อสินค้าหรือใช้บริการในร้านที่ร่วมรายการ 
โปรโมชันยอดนิยมที่ตามมาคือ การนำคะแนนสะสมจากบัตรแลกเป็นของรางวัล คิดเป็น 21.9% ของผู้ตอบแบบสอบถาม 
โดยสรุปทั้งข้อมูลจากการสำรวจและข้อมูลการตลาดเชื่อว่า การแข่งขันบัตรเครดิตในปัจจุบันจะมีความเข้มข้นขึ้นเรื่อยๆ โดยเฉพาะตลาดบัตรเครดิตในกรุงเทพฯ ที่เป็นตลาดบัตรเครดิตที่ใหญ่ที่สุด 
ในขณะที่การขยายฐานบัตรเครดิตในต่างจังหวัดยังคงเผชิญกับข้อจำกัด อาทิ ความหลากหลายของร้านค้ารับบัตรที่มีอยู่น้อย การตอบรับบัตรเครดิตจากผู้บริโภคยังมีไม่มากนัก และรายได้ของประชากรในต่างจังหวัดที่ยังไม่สูงเท่ากับในกรุงเทพฯ 
ดังนั้น ผู้ประกอบการบัตรเครดิตคงจะต้องทำงานหนักขึ้น ในการที่จะสรรหากลยุทธ์บัตรเครดิตใหม่ออกมานำเสนอ เพื่อมัดใจผู้ถือบัตรเครดิตและสร้างความจงรักภักดีให้เกิดขึ้นนาน 
พัฒนาผลิตภัณฑ์บัตรเครดิตของตนให้มีความโดดเด่น โดนใจตรงกับความต้องการของผู้ใช้มากที่สุด และต้องทำให้บัตรของตนเป็นบัตรแรกที่ผู้ถือบัตรเครดิตจะเลือกใช้ก่อนบัตรเครดิตอื่นๆ 
เห็นข้อมูลอย่างนี้แล้ว คงปฏิเสธไม่ได้ว่า ผู้บริโภคมีแต่จะได้รับประโยชน์ที่มากขึ้นเรื่อยๆ จากการแข่งขันอย่างเสรีในธุรกิจบัตรเครดิต หากแต่ผู้บริโภคจะต้องศึกษาสิทธิประโยชน์ของแต่ละบัตรและเลือกใช้บัตรเครดิตนั้นๆ ให้เหมาะสมกับสภาพการใช้จ่ายของตนเองอย่างคุ้มค่าครับ